钦定古今图书集成/明伦汇编/官常典/第127卷 > 孟喜
## 钦定古今图书集成/明伦汇编/官常典/第127卷 > 孟喜

按《汉书》本传：“喜字长卿，东海兰陵人也。父号孟卿。善
为《礼》《春秋》授后苍疏广，世所传《后氏礼》，《疏氏春秋》皆
出孟卿。孟卿以《礼经》多《春秋》烦杂，迺使喜从田王孙
受《易》。喜好自称誉，得《易》家候阴阳灾变书，诈言师田
生且死时，枕喜膝独传喜。诸儒以此耀之。同门梁丘
贺疏通证明之曰：‘田生绝于施雠手中。时喜归东海’”，
安得此事？又蜀人赵宾好小数书，后为《易》，饰《易》文，以
为箕子明夷，阴阳气亡箕子。箕子者，万物方荄兹也。
宾持论巧慧，《易》家不能难，皆曰非古法也。云受孟喜，
喜为名之。后宾死，莫能持其说，喜因不肯仞，以此不
见信。喜举孝廉，为郎，曲台署长，病免，为丞相掾。博士
缺，众人荐喜。上闻喜改师法，遂不用喜。喜授同郡白
光少子沛翟牧子兄皆为博士。繇是有“翟孟白”之学。